PNL a anunțat că va ataca ordonanța traseismului la CCR:

Partidul Național Liberal își menține punctul de vedere că Guvernul Ponta a emis OUG 55/2014 cu încălcarea Constituției. Tergiversarea parcursului acestei ordonanțe de urgență prin Parlament până după alegeri, ca și expirarea termenului introdus de prevederile ei nu schimbă cu nimic eroarea Cabinetului PSD.

Tocmai de aceea, PNL va sesiza Curții Constituționale faptul că OUG 55/2014 emisă de Guvernul condus de Victor Ponta încalcă Legea fundamentală, cu atât mai mult cu cât singura urgență care a motivat adoptarea actului normativ a fost cea electorală.

În plus, articolul 115 din Constituție prevede explicit că ordonanțele de urgență nu pot afecta regimul instituțiilor fundamentale ale statului, or, în acest caz, administrația publică locală este o instituție fundamentală, statut care reiese inclusiv din faptul că i se alocă un subcapitol în Constituție.

Curtea Constituțională a emis deja decizii care stipulează că interzicerea traseismului este constituțională, motiv pentru care există rațiuni temeinice să considerăm că sesizarea PNL va avea câștig de cauză.

Partidul Național Liberal consideră că folosirea unor instrumente legislative aflate la îndemâna Guvernului și a premierului doar în logică electorală nu trebuie să mai fie o practică în România. Acesta este motivul pentru care PNL sancționează derapajele evidente dovedite de actualul Cabinet.